苏轼
种德亭（并叙）
处士王复，家于钱塘，为人多技能而医尤精，期于活人而已，不志于利。
筑室候潮门外，治园圃，作亭榭，以与贤士大夫游，惟恐不及，然终无所求。
人徒知其接花艺果之勤，而不知其所种者德也，乃以名其亭，而作诗以遗之。
小圃傍城郭，闭门芝?香。
名随市人隐，德与佳木长。
元化善养性，仓公多禁方。
所活不可数，相逢旋相忘。
但喜宾客来，置酒花满堂。
我欲东南去，再观双桧苍。
山茶想出屋，湖橘应过墙。
木老德亦熟，吾言岂荒唐。